Συνύπαρξη υπερτροφικής μυοκαρδιοπάθειας και κατάθλιψης
Authors: Ηγούμενου Άρτεμις 
Published: January 2014

Μια από τις συχνότερες αιτίες αιφνίδιου θανάτου είναι η υπερτροφική μυοκαρδιοπάθεια, η οποία ορίζεται ως ανεξήγητη υπερτροφία της αριστερής ή/ και της δεξιάς κοιλίας της καρδιάς. (WHO / ISFC) Πρόκειται για τη συχνότερη αιτία νεανικού αιφνίδιου θανάτου. Επιπροσθέτως, από τις πιο συχνές ψυχιατρικές διαταραχές της εποχής μας είναι οι διαταραχές της διάθεσης, και μάλιστα οι καταθλιπτικές διαταραχές. Υπάρχουν πολλοί παράγοντες που αλληλεπιδρούν έτσι ώστε να εκδηλώσει το άτομο καταθλιπτική συμπτωματολογία. Βιολογικές, νευροενδοκρινικές, νευροανατομικές, νευροανοσολογικές, μεταβολικές και γενετικές συνιστώσες συνθέτουν την πολύπλοκη νόσο που καλείται κατάθλιψη. Διάφοροι παράγοντες, όπως τα ψυχοπιεστικά γεγονότα ζωής, έχουν τη δύναμη να πυροδοτήσουν και να εξάρουν την καταθλιπτική συμπτωματολογία. Μια συμπτωματολογία που αφορά τόσο στην ψυχική όσο και τη σωματική διάσταση του ατόμου. Αρκετά συχνά, το άτομο με καταθλιπτική νόσο πάσχει και από κάποιο οργανικό νόσημα. Οι δυο αυτές διαφορετικές νοσολογικές οντότητες μπορεί να εμφανιστούν συγχρόνως ή η μια να προηγείται της άλλης. Τα νοσήματα του καρδιαγγειακού συστήματος αποτελούν την κατηγορία εκείνη των νοσημάτων που είναι από τα καλύτερα μελετημένα όσων αφορά στην συνύπαρξή τους με κατάθλιψη. Πλήθος ερευνών έχει δείξει τη σαφή τους συσχέτιση καθώς και το πώς η ψυχική νόσος επηρεάζει την πορεία και την πρόγνωση του καρδιοπαθούς. Στον τομέα όμως των κληρονομικών καρδιαγγειακών νοσημάτων, οι μόνες έρευνες που έχουν γίνει περιορίζονται στην μελέτη της ποιότητας ζωής των ατόμων με διατατική και υπερτροφική μυοκαρδιοπάθεια. Σκοπός της παρούσας έρευνας είναι να διερευνηθεί το ενδεχόμενο ύπαρξης σχέσης μεταξύ κατάθλιψης και ενός συγκεκριμένου τύπου καρδιοπάθειας, της υπερτροφικής μυοκαρδιοπάθειας. Θεωρώντας δεδομένη την ύπαρξη υπερτροφικής μυοκαρδιοπάθειας θέλαμε να διερευνήσουμε αν αυτή συνεπάγεται μεγαλύτερη επίπτωση καταθλιπτικής συμπτωματολογίας στους ασθενείς. Επιπροσθέτως, δευτερευόντως, θέλαμε να αξιολογήσουμε την επίδραση της καταθλιπτικής συμπτωματολογίας στην κλινική εικόνα, την εμφάνιση επιπλοκών και τη θνησιμότητα ασθενών πασχόντων από υπερτροφική μυοκαρδιοπάθεια. Τον υπό μελέτη πληθυσμό αποτέλεσαν 121 ασθενείς πάσχοντες από υπερτροφική μυοκαρδιοπάθεια. Η καρδιακή νόσος καθώς και η διαστρωμάτωση του κινδύνου για αιφνίδιο θάνατο διαγνώσθηκαν από καρδιολόγους ειδικούς στις κληρονομικές καρδιαγγειακές παθήσεις (Ελληνικό Κέντρο Καρδιολογίας Αθλητών και Νέων, ΕΚΚΑΝ). Για την εκτίμηση της καταθλιπτικής συμπτωματολογίας χρησιμοποιήθηκαν οι κλίμακες BDI, CES-D και η δομημένη κλινική συνέντευξη για την κατάθλιψη (SCID for DSM III - IIIR). Διαπιστώσαμε ότι οι ασθενείς με υπερτροφική μυοκαρδιοπάθεια είναι περισσότερο καταθλιπτικοί από το γενικό πληθυσμό. Η καταθλιπτική συμπτωματολογία δε φαίνεται να συνδέεται με τη σοβαρότητα της καρδιακής νόσου και οι ασθενείς που θεωρούνται υψηλού κινδύνου για αιφνίδιο θάνατο δεν είναι πιο καταθλιπτικοί από τους υπόλοιπους. Φαίνεται επίσης πως η διαστρωμάτωση του κινδύνου για αιφνίδιο θάνατο δεν επηρεάζει ούτε την παρούσα αλλά ούτε και την μελλοντική ψυχική κατάσταση του ατόμου. Επιπροσθέτως, ο χρόνος που έχει περάσει από την αρχική διάγνωση της καρδιακής νόσου δε σχετίζεται με τη συναισθηματική κατάσταση του ατόμου. Λόγω του μεγέθους του δείγματος και του περιορισμένου χρόνου παρακολούθησης δε μπορούμε να πιθανολογήσουμε συσχέτιση μεταξύ της ύπαρξης καταθλιπτικής συμπτωματολογίας και της επίδρασής της στη θνησιμότητα του καρδιοπαθούς. Συμπερασματικά, από την παρούσα έρευνα φαίνεται πως οι ασθενείς με υπερτροφική μυοκαρδιοπάθεια είναι περισσότερο καταθλιπτικοί από το γενικό πληθυσμό. Η εμφάνιση καταθλιπτικής συμπτωματολογίας φαίνεται να είναι ανεξάρτητη από τη διαστρωμάτωση του κινδύνου για αιφνίδιο θάνατο αλλά και από το χρόνο που έχει περάσει από τη διάγνωση της καρδιακής νόσου.